钦定古今图书集成/明伦汇编/氏族典/第210卷 > 《廖用贤尚友录》 > 陶节夫
## 钦定古今图书集成/明伦汇编/氏族典/第210卷 > 《廖用贤尚友录》 > 陶节夫

按《宋史陶节夫传》：“节夫，字子礼，饶州鄱阳人，晋大司
马侃之裔也。第进士，起家为广州录事参军，知新会
县。广守章楶重其材，楶帅泾原，辟入府。崇宁初，为讲
议司检讨官，进虞部员外郎，迁陕西转运副使，徙知
延安府。以招降羌有功，加集贤殿修撰，连擢显谟阁
待制、龙图阁直学士，进枢密直学士。节夫在延安日”
久，蔡京、张康国从中助之，故唯京意是徇。节夫寻领
经制环庆、泾原、河东边事，加龙图阁学士。会朝廷罢
经制司，节夫乃求内郡，徙洪州，改江宁府，历青、秦二
州。太原府。群盗李勉起辽州、北平之间，河东、河北骚
动，两路帅臣、宪臣皆罪去，至出台郎督捕之。节夫请
悉罢所遣兵，卒以计获勉。坐上疏乞留本道兵勿移
戍，降为待制、知永兴军。数月卒，追复龙图阁学士。